ועדת הכספים, כנסת 16, פרוטוקול מספר , 2005-03-16 10:30

אברהם ליצמן: רבותי בוקר טוב, אני מבין שהגיעו להסכמה כאן ולכן אני רוצה לשמוע את ההסכמה אדוני.

אברהם ליצמן: אנחנו מדברים על סעיפים 54-54 א' הצעת חוק המדיניות הכללית שנת הכספים 2005 (תיקוני חקיקה) התשס"ה- 2005.

אברהם ליצמן: יש לי את הנוסח המוצע, תסביר את זה.

אורי שוסטרמן: אני אסביר ב"שפת בני אדם" ואחרי זה אולי מירב תרחיב את הנושא המשפטי.

אורי שוסטרמן: בגדול הסכמנו על העיקרון יחד עם נציגי השלוחות שאנחנו דנים פה בעניינם.

אורי שוסטרמן: הסכמנו על העיקרון שבסופו של תהליך שכל השלוחות שירצו שתלמידיהם יקבלו הכרה לצורכי שכר יצטרכו להיכנס לתהליך הכרה של המל"ג במסלול הידוע והמוכר בלי מסלול נוסף שיוצר עבורם.

אורי שוסטרמן: מה שהוסכם זה שבעצם ניתן תקופת מעבר יחסית ארוכה להתארגנות של השלוחות ולאפשרות לרישום סטודנטים---

אברהם ליצמן: לא להקשות עליהם לקבל את ההכרה.

אורי שוסטרמן: ולא לפגוע בסטודנטים שכרגע מתכוונים אפילו ללמוד שם, מי שייגש בעצם לתהליך ההכרה וימשיך לרשום סטודנטים, אנחנו מתחייבים לקבל את התואר שלו לצרכי שכר ודירוג במדינה---

אברהם ליצמן: אדוני, כרגע אנחנו בשלבי הצבעה, אני לא מסכים שיהיו לוגיסטים בשעת הצבעה.

אורי שוסטרמן: אלה עקרונות הפשרה.

מירב ישראלי: אני יכולה להרחיב.

אברהם ליצמן: אני מציע דבר אחר, תקראי את הכול.

מירב ישראלי: סעיף 54, תיקון חוק המועצה להשכלה גבוהה: בחוק המועצה להשכלה גבוהה, התשי"ח- 1958 (להלן- חוק המועצה להשכלה גבוהה) בסעיף 25 טז, אחרי "לכל דבר ועניין", יבוא "למעט לעניין קבלה לעבודה, לעניין דירוג העובד ודרגתו ולעניין שכר ותנאי עבודה".

מירב ישראלי: סעיף 54 א' רבתי, אי תחולה: סעיף 54 לא יחול וימשיך לחול הדין הקודם, על כל אחד מאלה: על תואר של מי שסיים את לימודיו במוסד בעל רישיון כאמור בסעיף 25 ג או בעל רישיון זמני כאמור בסעיף 25 ט לחוק המועצה להשכלה גבוהה (להלן- מוסד) עד ליום כ"ד בתמוז התשס"ה (31 ביולי 2005) על תואר של תלמיד שסיים את לימודי במוסד העונה על התנאים הבאים: המוסד הגיש למועצה להשכלה גבוהה כמשמעותה בחוק המועצה להשכלה גבוהה, בתוך שלושה חודשים מיום פרסומו של חוק זה, הצהרה חתומה בידי מורשי המוסד כי תוגש בקשה למועצה להשכלה גבוהה להכיר במוסד או בתאגיד שיבוא במקומו, כמוסד להשכלה גבוהה לפי סעיף 9 לחוק המועצה להשכלה גבוהה עד ליום ה' בסיוון התשס"ה (1 ביוני 2006) הוגשה בקשה למועצה להשכלה גבוהה להכרה, כאמור בפסקת משנה (א), עד ליום ה' בסיוון התשס"ה (1 ביוני 2006) בסעיף זה "תלמיד"- מי שנרשם למוסד עד ליום קבלת החלטת המועצה להשכלה גבוהה בבקשה שהוגשה כאמור בפסקת המשנה (ב), להכיר במוסד או בתאגיד שיבוא במקומו במוסד להשכלה גבוהה לפי סעיף 9 לחוק המועצה להשכלה גבוהה או לדחות את בקשתו להכרה כאמור או להיתר לפי סעיף 21 א לחוק המועצה להשכלה גבוהה, או עד תום שלוש שנים מיום קבלת היתר לפי סעיף 21 א האמור, לפי המוקדם מבניהם.

אברהם ליצמן: תסבירי בבקשה.

מירב ישראלי: אני אסביר, הסעיף המוצע בחוק ההסדרים קובע שבעצם מקבלת החוק בענייני דרוג ושכר, תארים של תלמידים בשלוחות לא יחשבו כתארים שווים לתארים של המוסד בחו"ל.

מירב ישראלי: הסעיף שהוסף בהסכמה עם השלוחות נותן תקופה, מה שנקרא, זה לא יחול, תקופת מעבר---

יולי תמיר: עד שלושה חודשים?

מירב ישראלי: לא, רגע, יש שתי חלופות, קודם כל---

ענבל גבריאלי: מירב, אולי קודם כל לגבי אלה שסיימו שם.

מירב ישראלי: אז קודם כל, כל מי שסיים את הלימודים שלו בשלוחה עד לסוף שנת הלימודים הזאת, עד 31 ליולי, זה לא יחול עליו, ימשיך לחול הדין הקודם.

יולי תמיר: ואם הוא לומד שנה ג'?

מירב ישראלי: אז רק שתיים.

אורי שוסטרמן: השלוחה תגיש בקשה, מה שאנחנו מבקשים ממנה זה עוד שלושה או ארבעה חודשים רק להצהיר על זה שהיא מתכוונת להגיש בקשה וזה יספיק.

אורי שוסטרמן: ואז כל התלמידים שלה, גם אלה ש"בצנרת" וגם אלה שעוד ירשמו עד שיוחלט בעניינם.

אורי שוסטרמן: התארים בעצם יוכרו באופן עקרוני גם למסיימים שיסיימו עוד ארבע או חמש שנים.

יולי תמיר: אם לא קיבלה השלוחה אישור, אז ייתן פרק זמן לאלה שבמערכת?

מירב ישראלי: שנייה, זה בדיוק הסעיף.

מירב ישראלי: אז החלופה הראשונה היא לגבי כלל השלוחות, כל מי שיסיים בכל שלוחה עד סוף שנת הלימודים הזאת לא יחול עליו הדין החדש, זה אחד.

מירב ישראלי: שתיים, נותנים גרייס נוסף לשלוחות שיחליטו להגיש בקשה להפוך למוסד ישראלי.

מירב ישראלי: וזה בכללים הבאים---

ענבל גבריאלי: גם כאשר הם נמצאים בשלב ההכרה?

מירב ישראלי: בדיוק.

מירב ישראלי: אז אני אסביר בדיוק את התנאים.

מירב ישראלי: בעיקרון, קודם כל, דבר ראשון שהם צריכים לעשות זה תוך שלושה חודשים מפרסום החוק להגיש הצהרה שהם עומדים לעשות את זה, כי אנחנו נותנים להם תקופה ארוכה כי לוקח זמן לארגן---

אברהם-בייגה שוחט: כמה זמן אתם נותנים?

מירב ישראלי: שלושה חודשים מפרסום ההצהרה.

מירב ישראלי: המועצה להשכלה גבוהה מכירה במוסד כמוסד ישראלי, כמו האוניברסיטה, כמו הטכניון.

מירב ישראלי: התנאי השני, שעד ה-1 ליולי 2006 הבקשה תוגש למועצה להשכלה גבוהה.

מירב ישראלי: מכיוון שלוקח זמן לארגן---

דני יתום: אני רוצה להבין מה המשמעות של הכרה במוסד של אוניברסיטת חו"ל, מה המשמעות לכך שהוא יוכר כמוסד להשכלה גבוהה, כי אין את נציגי אותם---

ענבל גבריאלי: זה בהסכמה דני.

אברהם ליצמן: שני דברים, אלף הסכמתי לשמוע את המועצה להשכלה גבוהה, אבל הם לא באו.

ענבל גבריאלי: דני , ההכרה היא בעצם תקופת מבחן של השלוחות בדרך להפוך למוסד ישראלי.

דני יתום: הייתי כאן בכל הדיון הקודם---

אברהם ליצמן: דני הם ישבו אצלי---

דני יתום: אז אני פספסתי לצערי את ועדת הכלכלה.

אברהם ליצמן: לא פספסת כי לא היה.

מירב ישראלי: אז כפי שאמרתי אלה שני התנאים, הגשת הצהרה והגשת בקשה.

מירב ישראלי: עכשיו, מרגע הגשת הבקשה בעצם, עד לשלושה מקרים, אחד, זה שהמועצה להשכלה גבוהה דחתה את הבקשה, שתיים, היא הכירה במוסד, שלוש, שלוש שנים לכל המאוחר.

מירב ישראלי: כל מי שנרשם לפי המוקדם בחלופות הוא יקבל את הגרייס הזה.

מירב ישראלי: זאת אומרת זה לא לנצח אלא המוסד הגיש בקשה למועצה להשכלה גבוהה, המועצה להשכלה גבוהה בדק את הבקשה.

אברהם ליצמן: מי שלא קיבל הכרה הוא יכול לסיים.

דני יתום: הוא יוכר גם אם הוא נרשם?

אברהם ליצמן: כן.

מירב ישראלי: עכשיו יש רק דבר אחד שהמועצה להשכלה גבוהה ביקשה ממני להבהיר וגם נציגת השלוחות.

מירב ישראלי: העובדה שניתן להם גרייס עד להכרה או עד לתשובה שלילית או עד שלוש שנים, זה לא אומר שמותר להם לרשום תלמידים.

מירב ישראלי: זאת אומרת, המועצה להשכלה גבוהה בזמן תהליך ההכרה, יש לה את הכללים שלה עד איזה נקודה מותר למוסד לרשום תלמידים---

אברהם ליצמן: זה מוסכם על השלוחות?

מירב ישראלי: כן, זה מוסכם על השלוחות שיש מצב נתון, הסעיף הזה רק מגדיר, הוא לא נותן סמכות לרישום.

אברהם ליצמן: אוקיי, רבותיי אנחנו ניגש להצבעה, מי בעד סעיפים 54-54 א'?

מירב ישראלי: הנקודה האחרונה, אנחנו נתנו, אני הסברתי, אנחנו נתנו גרייס של מי שנרשם עד תקופה של שלוש אפשרויות לפי המוקדם מביניהם, זה עדיין לא אומר, והשלוחות מבינות את זה, שבכל התקופה הזאת מותר להם לרשום תלמידים, השלוחה, אני מדברת על השלוחה, לא על המוסד כמוסד ישראלי.

מירב ישראלי: יש למועצה להשכלה גבוהה כללים משלה עד מתי, עד איזה נקודה מותר לרשום תלמידים בתהליך ההכרה, במהלך תהליך ההכרה---

יעל אנדורן: מירב בואי אני אעזור לך.

יעל אנדורן: יש למועצה להשכלה גבוהה בכל תהליך של תואר ישראלי שלב שבין ההכרה להיתר.

יעל אנדורן: בהתחלה היא נותנת היתר אקדמית ואחר הכרה אקדמי.

יעל אנדורן: ויש לה כל מיני כללים על מנת שלא יהיה על התלמידים איזה שהוא רושם שלמוסד הזה יש היתר או אין להם, יש להם כללים.

יעל אנדורן: ומה שהם רוצים להגדיר שאותם כללים---

אברהם ליצמן: אז עוד פעם אני אחזור על החוק, סעיפים 54-54 א' להצעת חוק המדיניות הכלכלית שנת הכספים 2005 לחוק ההסדרים, תיקוני חקיקה התשס"ה 2005 לפי הנוסח החדש שהביאו היום, מי בעד ירים את ידו, מי נגד?

אברהם ליצמן: אושר, תודה.